<classify> TANZANIA inaongoza kwa kilimo cha maharage katika Jumuiya ya Afrika Mashariki EAC, kwani inazalisha tani milioni 1.2 kwa mwaka mahitaji yakiwa ni tani milioni 1.3.Mratibu wa Taifa wa Utafiti wa Maharage kutoka Taasisi ya Utafiti wa Kilimo Tanzania TARI, Kituo cha Uyole, Dk Rose Mongi alisema hayo alipozungumza na gazeti hili kituoni hapo.Dk Mongi alisema maharage hayo huuzwa ndani na nje ya nchi katika nchi za Kenya, Malawi, Kongo, Rwanda, Afrika Kusini na Burundi na kwamba kama Tanzania bado ina fursa ya kuongeza uzalishaji zaidi ya hapo.Alisema kituo hicho kimefanikiwa kutoa mbegu bora 22 aina tofauti ambazo wamekuwa wakihamasisha wakulima utumiaji wa mbegu bora na kutoa elimu juu ya udhibiti wa magonjwa.Kituo kinafundisha wakulima na wadau juu ya kilimo bora cha maharage na kuwazalishia mbegu bora,alisema.Alitaja baadhi ya mbegu bora za maharage zinazopendwa kuwa ni Njano Uyole, Calima Uyole, Uyole 18, Uyole 03, Uyole 99, Uyole 04 na Nyeupe Uyole. Alisema changamoto zilizopo kwa zao hilo ni magonjwa ya majani, madoa pembe, ndui ya maharage, kutu na ugonjwa wa mizizi, wadudu ni inzi wa maharage na wadudu waharibifu kwenye maghala kama bungua wa maharage.Alisema kwa kuwa uzalishaji umeongezeka ni fursa kwa wenye viwanda kuwekeza katika bidhaa hiyo. Mkurugenzi wa Kituo hicho cha Uyole, Dk Tulole Bucheyeki alisema kituo hicho ni mojawapo wa vituo 19 vinavyofanya utafiti nchini lakini pia ni kikubwa kati ya vituo tisa vya kilimo vilivyopo nchini.  <topic>: kitaifa 